In nomine Patris et Filii et Spiritus-Sancti. Amen. Herbertus, Dei gratia abbas Sancti-Petri-Vivi et omnis conventus æcclesiæ cunctis in Christo credentibus, tam futuris quam præsentibus, salutem. Notum esse volumus caritati fidelium quod milites de Templo, in capitulum nostrum venientes, petierunt a nobis ecclesiam quam habebamus in villa Ciriliaci, cum terris cultis et incultis et in nemore. Quorum preces suscipientes, concessimus eis quicquid ibi habebamus. Postmodum vero ipsi eandem terram cambierunt monachis de Vallelucenti pro quibusdam eorum terris, quæ eis utiliores et magis commode erant, utpote prata, nemus et terras aratorias habentes. De his autem terris sic ex cambitione illa susceptis, per singulos annos æcclesiæ Sancti-Petri-Vivi de censu inde solvent solidos tres, in festo Sancti-Remigii; ea scilicet conditione ut, si aliquando contigerit eos terram illam vel locum dimittere, ad æcclesiam Beati-Petri-Vivi libere redeat. Hoc concessum et adcredentatum est in presentia Gaufridi, Carnotensis episcopi et Buchardi, Meldensis episcopi, et comitis Theobaldi; presentibus etiam Guillelmo, Falcone, et Raimundo, Templi militibus. Hanc autem conventionem inter domnum Norpaldum, abbatem de Vallelucenti, et milites de Templo sic adcredentatam idem domnus abbas, cum conventu æcclesiæ suæ, adcredentat domno Herberto abbati et æcclesiæ Sancti-Petri-Vivi et domnus abbas Herbertus et æcclesia Sancti-Petri concedit eis.